**Drumul pân' la tine**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Nu știu de ce secundele sunt curbe,

Nu au origini, se rotesc în gol,

Nici o furtună n-o să le perturbe

Chiar dacă timpul cade-n brânci, frivol.

El nu privește-n urmă nicio clipă

Și nici nu-i pasă dacă-l înțelegi,

De îl aduni ori dacă faci risipă,

Nu-l doare nici de plebe, nici de regi.

Pe marginea apusului din mine,

Eu mai măsor distanțele în ari,

E timpul scurt, dar drumul pân' la tine

E plin de flori, poeme și arțari.

- E totul relativ şi-apoi ce dacă

Ne revoltăm sau împotriva cui?

Timpu-i ştrengar, oricum vine şi pleacă

Şi nu dă explicaţii nimănui.

Noi alternăm demult, un “du-te, vino”,

Aproape tu, aşa departe eu,

Iubirea mea, cândva-mi spuneai: ”străino,

Dă-mi mâna să păşim pe curcubeu”

Şi am crezut în visul meu cu tine,

N-am pus pe fericire embargo,

Ce daca timpul pleacă şi revine,

E drumul lui şi n-are încotro.

Ioan Grigoraș Liliana Trif